Linog sa Golpo nin Ragay kan 1973

Nangyari an  **Linog sa Golpo nin Ragay kan 1973** mga alas 16:30 lokal na oras (UTC +8). Ini nagsukol nin 7.4  asin igwa nin pinakahalangkaw na intensidad na IX (*Madahas*) sa Modified Mercalli intensity scale. An Philippine Institute of Volcanology and Seismology nagtao nin pinakahalangkaw na intensidad na VIII (*Mapanraot na marhay*) sa PHIVOLCS earthquake intensity scale. Nagadan kaini an 14 katawo, nalugadan an 100 pa asin nagkawsa nin pigkakarkulong $2 milyon na danyos.

## Linog
An episentro namumugtak mga 17&nbsp;km sirangan amihanan-sirangan kan San Andres sa Golpo nin Ragay na may rarom na 33&nbsp;km (20.5&nbsp;mi). Huli ini sa paghiro kan saro sa pinakadakulang fault kan Filipinas; an sistema nin fault kan Filipinas na may focal mechanism na katumbas kan strike-slip.

### Pagbari kan ibabaw asin mga liki
An linog nagmukna nin pagkabari kan ibabaw sa daga na 30&nbsp;km sa kahalabaan kan Guinayangan segment kan Philippine Fault. Nagkawsa man ini nin left-lateral offset sa sarong linya kan baybayon sa laog nin mga 3.2 metros. Igwa man nin mga lutak, an saro kaini 15 sentimetro an lakbang. Duwa pang mga pisngi an nakua dawa ngani dai aram an laba, sa mga pamitisan kan bukid sa amihanan-sulnupan kan terminal kan Philippine National Railways (PNR) sa munisipalidad kan Calauag. Harani sa sirangan na pampang kan Salog Calauag, nahiling an dakul na mudboils.

## Danyos

### Calauag
Susog sa PHIVOLCS, sa Calauag, Quezon, an pinakagrabeng tinamaan, 270 na harong an parsyal na naraot, asin 98 an lubos na naraot; kadaklan kaini maluyang marhay an pagkagibo o bilog na gibo sa mga materyales na kahoy. Sa Barrio Sumulong na parte man kan Calauag, 70% kan mga eskwelahan an naraot.

### Lopez
Sa pagtaraid na banwaan kan Lopez, narumpag an kongkretong hollow blocks kan lanob sa sarong 5-kwartong edipisyo kan PTA kan Lopez Provincial School. Sarong tolong eskalon na konkretong residensyal na edipisyo an nakahilig sa amihanan. An facade kan Rosario Catholic Church of Lopez nagkaigwa nin mga liki. Sa Barrio Hondagua, sarong teatro na ginibong sarong restawran an biyong narumpag asin sarong kapilya an parsyal na naraot. An mga kongkretong harigi kan mga harong kan mga makinang pang-conveyor kan mga Philippine Flour Mills nag-urong-sulong.

### Transportasyon
An linog nagkawsa nin danyos sa gabos na klase nin transportasyon na nagkokonekta pasiring asin hale sa Rehiyon Bikol. Dai mababa sa apat na tulay sa highway sa Manila South Road an nagsapo nin grabeng danyos. Sarong tulay kan PNR na minabalyo sa Calauag River, asin mga 600 metros sa norte kan tulay sa highway an grabeng danyos dawa dai ini narumpag. Saro pang tulay kan PNR sa Morato Tagkawayan an pigbalyo nin kadikit. An mga higot kaini nagbalyo nin walong sentimetro pasiring sa sirangan, asin an base plate kan saiyang sulnopan na abutment nagbalyo nin limang sentimetro pasiring sa habagatan.

### Agrikultura
An mga agrikultural na harani sa sentro kan linog mayormenteng mga plantasyon nin niyog. Dai tulos namatean an epekto kan linog sa industriya, alagad pakalihis nin pirang bulan, an produksyon kan niyog nagbaba na huli sa mga hagbayon na buskay nin niyog na nayugyog kan linog.

## Mga toltolan